b'\n_START_ARTICLE_\nOSGAP\n_START_PARAGRAPH_\nOffice of the Secretary-General for Afghanistan and Pakistan (OSGAP) var en politisk misjon utsendt i 1990 av FNs generalsekret\xc3\xa6r til Afghanistan og Pakistan for \xc3\xa5 bist\xc3\xa5 hjelpetiltak og st\xc3\xb8tte en politisk l\xc3\xb8sning p\xc3\xa5 problemene i Afghanistan etter den afghansk-sovjetiske krig._NEWLINE_Misjonen etterfulgte United Nations Good Offices Mission in Afghanistan and Pakistan (UNGOMAP), som var i virksomhet etter Sovjetunionens tilbaketrekning fra Afghanistan i 1988 til mars 1990. FN etablerte  United Nations Office for the Coordination of Humanitarian and Economic Assistance Programmes relating to Afghanistan (UNOCA) for \xc3\xa5 drive humanit\xc3\xa6rt innsats i landet, et arbeid OSGAP st\xc3\xb8ttet politisk. OSGAP var en politisk misjon, men hadde en avdeling av milit\xc3\xa6rr\xc3\xa5dgivere. Arbeidet ble ledet av en personlig utsending for FNs generalsekret\xc3\xa6r. To hovedkontor ble etablert, det ene i Kabul i Afghanistan, det andre i Islamabad i Pakistan. _NEWLINE_OSGAP var i virksomhet til 1995. Den ble etterfulgt av United Nations Special Mission for Afghanistan, UNSMA.'